הלן גייגן דאגלס

**הלן גייגן דאגלס** (25 בנובמבר 1900–28 ביוני 1980) הייתה שחקנית, זמרת ופוליטיקאית אמריקאית.

בשנות ה-30 של המאה ה-20 היא התפרסמה כשחקנית בתיאטראות ברודוויי, ופיתחה קריירה כזמרת אופרה.

בשנת 1938 החלה בפעילות פוליטית. ב-1944 נבחרה לקונגרס של ארצות הברית מטעם המפלגה הדמוקרטית. בבחירות לסנאט של ארצות הברית בקליפורניה בשנת 1950 היא הפסידה למועמד המפלגה הרפובליקנית ריצ'רד ניקסון. מסע הבחירות התאפיין בהסתה נגדה מצד ניקסון ומצד יריביה במפלגה הדמוקרטית, שהרבו להשתמש בכינוי "ורודה עד התחתונים" ולרמוז על אהדתה כביכול לקומוניזם.

## ילדות ונעורים
הלן מרי גייגן נולדה בעיירה בונטון, ניו ג'רזי, ארצות הברית, למשפחה אפיסקופלית ממוצא סקוטי ואירי. היא גדלה ולמדה בברוקלין, ובלטה בהופעותיה בהצגות בית הספר. היא חלמה להיות שחקנית, אך אביה התנגד ושלח אותה לפנימיית בנות בנורת'המפטון, מסצ'וסטס.

גייגן התקבלה ללימודי תואר אקדמי במכללת ברנרד לבנות באוניברסיטת קולומביה בשנת 1924. לתדהמתו של אביה, היא עזבה לאחר שנתיים, מבלי לסיים את התואר, כדי לפתח קריירת משחק.

## קריירת משחק
ממוזער|הלן גייגן דאגלס, תמונה משנות ה-20
גייגן פיתחה קריירה כשחקנית וזכתה להצלחה רבה. היא הופיעה בשנות ה-20 של המאה ה-20 במחזות פופולריים, והפכה לכוכבת ידועה בתיאטראות ברודוויי.

בשנת 1927, בגיל 26, פיתחה קריירה נוספת כזמרת אופרה, ויצאה לסיבוב הופעות מוצלח באירופה. בשנת 1930 חזרה לברודוויי כדי לככב בהפקה של הסרט "הלילה או לעולם לא" לצד השחקן מלווין דאגלס. השניים התאהבו, ונישאו בשנת 1931, וגייגן שמרה על שם נעוריה. הם התגוררו בלוס אנג'לס ונולדו להם שני ילדים, פיטר ומארי.

בשנת 1935 שיחקה בסרט ההוליוודי "היא" בתפקיד "אלת הקרח הנצחית", ושימשה השראה לדמות המלכה הרעה בסרט "שלגיה ושבעת הגמדים" של וולט דיסני (1937).

בשנת 1937 יצאה לסיבוב הופעות באירופה בליווי בעלה מלווין, שהיה ממוצא יהודי, אך המארגנים ביקשו שמלווין לא יגיע למסיבות שנערכו לכבודה מטעמי אנטישמיות. בשנת 1938, במהלך סיבוב הופעות נוסף כזמרת אופרה באירופה, היא ובעלה פגשו בווינה אוהדים של המפלגה הנאצית, דבר שזעזע אותם עמוקות וגרם להם להצטרף לפעילות אנטי-פשיסטית. לאחר חזרתם ללוס אנג'לס היא זנחה את תחום המשחק ופתחה בקריירה פוליטית.

## קריירה פוליטית
בשנת 1932, בעצת בעלה, היא התפקדה למפלגה הדמוקרטית, סמוך לבחירתו של פרנקלין דלאנו רוזוולט לנשיא ארצות הברית. הם היו מיודדים עם פרנקלין ואלינור רוזוולט.

בשנת 1938 התוודעה למצוקתם של מהגרי עבודה בארצות הברית והפכה לפעילה בוועדה שארגן ג'ון סטיינבק למען רווחתם של מהגרי עבודה. בשנת 1939 הצטרפו בני הזוג דאגלס לליגה האנטי-נאצית של הוליווד וקראו לחרם של ארצות הברית נגד סחורות שיוצרו בגרמניה הנאצית.

לאחר מכן מילאה מספר תפקידים במפלגה הדמוקרטית, ובין השאר ריכזה פעילויות של בני נוער ושל נשים במפלגה, ועסקה בנושאי דיור והגנה אזרחית. היא שיתפה פעולה עם מרי מקלאוד בת'ון בנושאי אנטי-גזענות, וב-1946 קיבלה פרס על פעילות זו.

בשנת 1943 נבחרה לקונגרס, בתמיכתו של רוזוולט, וכיהנה כחברת קונגרס שלוש קדנציות, עד ינואר 1951. בשנים אלה היא פעלה בעיקר בנושאי זכויות האזרח, רווחת מהגרי עבודה, זכויות האישה, דיור בר-השגה, מיסוי פרוגרסיבי ופירוק נשק גרעיני. בשנת 1947 מינה אותה נשיא ארצות הברית הארי טרומן לממלאת מקום שגריר ארצות הברית באומות המאוחדות. היא הייתה בין המתנגדים לפעילות ועדת בית הנבחרים לפעילות אנטי-אמריקנית.

כשנשאלה על מקומה של אישה בקונגרס, ענתה: "פוליטיקה היא עבודה שצריכה להיעשות על ידי כל מי שמעוניין לעבוד בה. זה כמו ניהול משק בית - מישהו צריך לעשות את זה. לא חשוב אם העבודה נעשית על ידי גבר או אישה – חשוב רק אם העבודה נעשית באופן טוב או רע."

בשנת 1945 חתמה על עצומה, יחד עם חברי סנאט נוספים, שפנתה לראש ממשלת הממלכה המאוחדת קלמנט אטלי בדרישה לבטל את תקנות הספר הלבן. ב-1948 השתתפה בדיון בקונגרס בו הביעה תמיכה בתוכנית החלוקה.

במערכת הבחירות לסנאט של ארצות הברית בקליפורניה בשנת 1950 התמודדה מול המועמד הרפובליקני ריצ'רד ניקסון. מסע הבחירות התאפיין בהסתה נגדה מצד ניקסון ומצד יריביה במפלגה הדמוקרטית, שהרבו להשתמש בכינוי "ורודה עד התחתונים" ולרמוז על אהדתה כביכול לקומוניזם. המטה של ניקסון הפיץ 500,000 עלוני תעמולה שהודפסו על נייר ורוד. מנהל הקמפיין אז אמר: "מטרת הבחירות אינה להביס את היריב שלך, אלא להשמיד אותו". הקמפיין השתמש גם בסיסמאות אנטישמיות שהופנו נגד מלווין דאגלס, בעלה של הלן גייגן דאגלס. מסע ההשחרה נגדה הצליח, והיא קיבלה רק 41% מקולות הבוחרים.

## לאחר סיום כהונתה בסנאט
לאחר סיום כהונתה בסנאט המשיכה גייגן דאגלס בפעילות פוליטית, בעיקר בתנועה לפירוק נשק גרעיני ובמחאה נגד מלחמת וייטנאם. היא סייעה במערכות הבחירות של מועמדי המפלגה הדמוקרטית שהתמודדו מאוחר יותר נגד ניקסון, בהם ג'ון פ. קנדי וג'ורג' מקגוורן, וקראה להדיח את ניקסון עם פרסום פרשת ווטרגייט.

מאוחר יותר היא שבה לשחק בתיאטרון והופיעה בשני מחזות בתיאטראות ברודוויי. כמו כן כתבה ספר זיכרונות על ידידותה עם אלינור רוזוולט.

ב-1979 הוזמנה לטקס סיום הלימודים של מכללת ברנרד באוניברסיטת קולומביה, שם למדה בצעירותה, וקיבלה מדליית כבוד. זמן קצר לאחר מכן חלתה בסרטן השד וסרטן הריאה, ונפטרה ב-28 ביוני 1980 כשבעלה מלווין דאגלס לצידה. הוא נפטר שנה לאחר מכן.

## מורשת והוקרה
הקומיקאי טום לרר הזכיר אותה בשיר משנת 1965 לצד פוליטיקאים אחרים שהיו שחקנים בעברם, בהם רונלד רייגן וג'ורג' מרפי.

באוקטובר 1973 הייתה בין הנשים הראשונות שהופיעו על שער כתב העת הפמיניסטי Ms.

הסנאטור אלן קרנסטון מקליפורניה ספד לה בסנאט ב-5 באוגוסט 1980, ואמר: "אני מאמין שהלן גייגן דאגלס הייתה אחד האישים הגדולים, הרהוטים ובעלי החשיבה העמוקה ביותר שהיו לנו בפוליטיקה האמריקאית. היא ניצבת בין המנהיגים הטובים ביותר של המאה ה-20, ומתחרה אפילו באלינור רוזוולט במעמדה, באכפתיות שלה, ופשוט בגדולתה".

ארכיון הלן גייגן דאגלס נשמר במרכז קרל אלברט באוניברסיטת אוקלהומה.

## קישורים חיצוניים

## הערות שוליים

קטגוריה:אמריקאים ילידי ניו ג'רזי
קטגוריה:שחקניות אמריקאיות
קטגוריה:אישים שהונצחו בשדרת הכוכבים של הוליווד: קולנוע
קטגוריה:פמיניסטיות אמריקאיות
קטגוריה:חברי הסנאט של ארצות הברית מקליפורניה
קטגוריה:אמריקאיות ממוצא סקוטי
קטגוריה:אמריקאיות ממוצא אירי
קטגוריה:סנאטוריות חברות המפלגה הדמוקרטית
קטגוריה:סנאטורים חברי המפלגה הדמוקרטית
קטגוריה:אמריקאיות שנפטרו מסרטן השד
קטגוריה:אמריקאיות שנפטרו מסרטן הריאה
קטגוריה:אמריקאיות שנולדו ב-1900
קטגוריה:אמריקאים שנולדו ב-1900
קטגוריה:אמריקאיות שנפטרו ב-1980
קטגוריה:אמריקאים שנפטרו ב-1980